钦定古今图书集成/方舆汇编/职方典/第1125卷 > 《华陂记》王学曾
## 钦定古今图书集成/方舆汇编/职方典/第1125卷 > 《华陂记》王学曾

华陂在县南二十五里圣人山前，史家垱，当河正流，
为陂横障，其功最钜。然受田之民，抟沙石，藉柴木，百
夫旬日办尔，而岁一修再修，随修随决，朝决而夕涸，
民以为厉，何也？万历七年，余行视陂，见其流分三圳，
圳分四十堨，平原入望，沟洫井列，而陂甚废弛。父老
迎车，争言所以不修状。余曰：“是诚在我。”盖文学楚材
具赎请修，意至勤矣。旧志：溉田三千八百。余始命履
亩，得溉七千九百四十亩有奇。因为定籍：亩五十为
一工，户有长；工五十三为一圳，圳有长。令之曰：“各属
其如期应役，违者必有罚。各长其秉公趋时，违者其
罚倍。”文学以身率民，劝呼就役，计日奏功。余及郑尉
再往莅之，父老又以祀事请，余曰：“官地祀所自出，且
种树以防水冲，其不可没入学田宜也。”会报平上里
“称夜”二字号有淤地，因牒郑尉与偕视，得一十六亩
五分七釐，岁收租一十石四斗九升，以赎前所没入
学田租十石四斗六升八合。上之督学使曹公、郡守
刘公，反复核而后得命。始以前地归之华陂，并清，得
其隐渔者新垦者地二十五亩五釐四毫，岁赋粟一
十五石四斗五升八合；田二亩，岁赋谷三石。已又得
平上里“崑”字号新淤地一十八亩二分六釐三毫，岁
赋粟一十石二斗五升三合。合前共岁得粟二十五
石七斗一升，谷三石，俾掌事者收支，届期刳羊酾豕
以祭。详具载余所印给二簿，其一在民，庶几乎有成
劳哉！然而非我作始也，佥谓自唐尹温公迁约、宋令
张公咏、陈公仲微，以迄于今，代有作者，而其主计劈
划，惟今始有定籍。以视来兹，当不与易矣。夫佚道之
使，不待督责，良民也。勤民之事，无忘兴废，良有司也。
彼彊有力者，诚不能以既定之籍，而病其庐井封洫
之人；乃食人之食而任其事者，独安能不加意于斯
哉？父老伐石请记，以垂久远，余不许。今年莱君尉行
陂，石已镌，弗能禁也。郑名校，山阴人。莱名芮，岳池人。
万历十一年二月，王学曾记。